REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/291-19

14. novembar 2019. godine

B e o g r a d

**Z A P I S N I K**

**69. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 13. NOVEMBRA 2019. GODINE**

Sednica je počela u 11,00 časova.

 Sednici je predsedavao Petar Petrović, predsednik Odbora.

Sednici su prisustvovali članovi Odbora: Neđo Jovanović, Mihailo Jokić, Đorđe Komlenski, dr Aleksandar Martinović i Jovan Palalić.

Osim članova Odbora, sednici je prisustvovali i Dragan Veljković, zamenik člana Slaviše Bulatovića, Aleksandra Majkić, zamenik člana Biljane Pantić Pilja i Zoltan Pek, zamenik člana dr Balint Pastora.

 Sednici nisu prisustvovali članovi Odbora: Žarko Mićin, Miletić Mihajlović, Nataša Mićić, Vjerica Radeta, Dušan Petrović, Sreto Perić, Marko Parezanović i Tatjana Macura, niti njihovi zamenici.

Predsednik Odbora je konstatovao da su ispunjeni uslovi za rad i punovažno odlučivanje i obavestio članove i zamenike članova Odbora, u skladu sa članom 72. stav 2. Poslovnika Narodne skupštine, da je ovu sednicu sazvao u roku kraćem od tri dana, zbog potrebe da Odbor donese Odluku o organizovanju javnog slušanja, kako bi blagovremeno moglo da se otpočne sa njegovom organizacijom.

 Predsednik Odbora je stavio na glasanje, a članovi Odbora su **jednoglasno** utvrdili sledeći

D n e v n i r e d:

1. Odluka o organizovanju javnog slušanja povodom Predloga zakona o utvrđivanju činjenica o statusu novorođene dece za koju se sumnja da su nestala iz porodilišta u Republici Srbiji.

**PRVA TAČKA** - Odluka o organizovanju javnog slušanja povodom Predloga zakona o utvrđivanju činjenica o statusu novorođene dece za koju se sumnja da su nestala iz porodilišta u Republici Srbiji.

**Petar Petrović** je potsetio članove i zamenike članova Odbora da je na prethodnoj sednici Odbor razmotrio Predlog zakona o utvrđivanju činjenica o statusu novorođene dece za koju se sumnja da su nestala iz porodilišta u Republici Srbiji i predložio Narodnoj skupštini da ovaj predlog usvoji u načelu.

Predložio je da se zbog značaja teme održi javno slušanje, u četvrtak 28. novembra 2019. godine, u Maloj sali Doma Narodne skupštine, sa početkom u 12,00 časova, kao i da budu pozvani: članovi Odbora za prava deteta Narodne skupštine; predstavnici Ministarstva pravde; šef Kancelarije Saveta Evrope u Beogradu; predstavnik Odeljenja za izvršenje presuda Evropskog suda za ljudska prava; Zorana Jadrijević Mladar, zamenik državnog pravobranioca, zastupnik pred Evropskim sudom za ljudska prava; predstavnici: Udruženja roditelja nestalih beba Srbije, Udruženje roditelja nestalih beba Vojvodine, Udruženje roditelja “Nestale bebe Beograda”, Udruženje za istinu i pravdu o bebama, kao i druga zainteresovana javnost.

Predsedavajući je otvorio raspravu u vezi sa ovom tačkom dnevnog reda, pa kako se niko nije javio za reč, stavio je na glasanje predlog da Odbor za pravosuđe, državnu upravu i lokalnu samoupravu, na osnovu člana 84. stav 3. Poslovnika Narodne skupštine donese **Odluku o organizovanju javnog slušanja:**

 1. Odbor za pravosuđe, državnu upravu i lokalnu samoupravu organizuje Javno slušanje na temu „Predlog zakona o utvrđivanju činjenica o statusu novorođene dece za koju se sumnja da su nestala iz porodilišta u Republici Srbiji“.

 2. Svrha i cilj Javnog slušanja je pribavljanje informacija i stručnih mišljenja o Predlogu zakona o utvrđivanju činjenica o statusu novorođene dece za koju se sumnja da su nestala iz porodilišta u Republici Srbiji, kao i razjašnjenje pojedinih rešenja iz ovog predloga zakona, koja su od značaja za njegovu primenu.

 3. Javno slušanje će biti održano u četvrtak, 28. novembra 2019. godine, u Maloj sali Doma Narodne skupštine, Beograd, Trg Nikole Pašića 13, sa početkom u 12,00 časova.

 4. Na javno slušanje će biti pozvani: članovi Odbora za prava deteta Narodne skupštine; predstavnici Ministarstva pravde; šef Kancelarije Saveta Evrope u Beogradu; predstavnik Odeljenja za izvršenje presuda Evropskog suda za ljudska prava; Zorana Jadrijević Mladar, zamenik državnog pravobranioca, zastupnik pred Evropskim sudom za ljudska prava; predstavnici: Udruženja roditelja nestalih beba Srbije, Udruženje roditelja nestalih beba Vojvodine, Udruženje roditelja “Nestale bebe Beograda”, Udruženje za istinu i pravdu o bebama.

Članovi Odbora su **jednoglasno** prihvatiliovaj predlog.

Sednica je završena u 11,00 časova.

SEKRETAR PREDSEDNIK

Sanja Pecelj Petar Petrović